2.3.2016

**Aurinkoista maaliskuun alkua, Lady-ystäväni!**

Tällaisena upeana maaliskuun päivänä tuntuu kuin talven selkä olisi taittunut huolimatta siitä, että vanhan sanonnan mukaan maaliskuun 1. päivä on tullut vasta puolet talven lumista.

Laskiaisen tausta ulottuu pakanallisiin aikoihin, mutta se on saanut piirteitä myös katolisuudesta sekä idän ortodoksisesta uskosta. Laskiaistiistain sään uskottiin jatkuvan koko paaston ajan pääsiäiseen saakka. Eipä jatkunut. Tänä vuonna laskiaistiistai 9.2.2016 oli meillä sateinen ja miltei lumeton. Pakinkylän Lionsien järjestämää perinteistä makkaranpaistotilaisuuden tunnelmaa Kustaankartanossa se ei kuitenkaan latistanut, vaan hyvin viihtyneiden Kustaankartanon asukkaiden (ja hoitajien) iloksi Veljet grillailivat yli 200 makkaraa. Toivolan mäellä illansuussa järjestetty mäenlaskun-makkaranpaisto –tapahtuma sen sijaan muutti muotoaan olosuhteiden pakosta juttelu-makkaranpaisto –tapahtumaksi. Sekä Kustaankartanossa että Toivolan mäellä oli mukana myös reippaita Ladyjä.

Ystävänpäiväkonsertti Pakilan Hyvän Paimenen Kirkossa 14.2.2016 Pepe Willbergin & Tapiola Big Bandin siivittämänä oli menestys. Meidän Ladyjen ja Auroroiden tarjoilut maistuivat hyvin konserttivieraille ja esiintyjille (yhteensä 458 henkilöä!). Järjestelyt hoituivat Mattilan Helenan johdolla jälleen kerran loistavasti; meidän ”aputyttöjen” oli äärettömän helppo heittäytyä ohjattaviksi Helenan varmoihin, kokeneisiin ja osaaviin käsiin. Kiitos, Helena! Kiitos, kaikki Ystävänpäiväkonsertin järjestelyissä mukana olleet! Konsertin kuvasatoahan voi tuttuun tapaan käydä ihastelemassa osoitteesta <http://www.verkkoviestin.fi/lionshkipakinkyla>

**Charter-juhlan** tunnelmasta ja 50 euron illalliskorttiin sisältyvistä herkuista saamme nauttia **lauantaina 19.3.2016 klo 19 Villa Kivessä** (Linnunlauluntie 7, Helsinki). Luvassa on kuulemma myös 60-luvun musisointia! Ilmoittautumisaikaa juhlahumuun on 10.3.2016 asti. Tästäkin löytyy lisätietoa Lions Helsinki Pakinkylän nettisivuilta.

**Vilna** valloitetaan Pakinkylän Leijonien ja Ladyjen toimesta **21. – 24.4.2016**. Matkalle on ilmoittautunut 26 innokasta.

Kevät tuntuu olevan yhtä juhlaa:

**lauantaina 7.5.2016** on vuorossa **klubin kevätjuhla** ja paikkana perinteinen **Pakin talo** (Etupellontie 2, Helsinki).

Äitejä juhlimme **sunnuntaina 8.5.2016** **Äitienpäivätempauksen** merkeissä.

Seuraava varsinainen koitoshan meillä Ladyillä onkin juuri tuo äsken mainittu toukokuinen Äitienpäivätempaus. Tapahtuman toimikunta on asettanut Ladyille suuret odotukset tuomalla julki veljien kannan, että ” ”Ladythän ovat loppujen lopuksi Äitienpäiväjärjestelyissä meidän tärkein lenkki…”, Pertsan sanoja lainatakseni. Täytetään siis odotukset, ja istahdetaan yhdessä ideoimaan uutta ja kehittämään vanhaa ainakin Ladyjen vastaamille osa-alueille eli kahvitukseen, arpajaisiin, kirppikseen ym! Toivottavasti sinulla on kalenterissasi tilaa, huolimatta kutsun myöhäisestä ajankohdasta, osallistua ideariiheen **torstaina 10.3.2016 klo 18** tutussa ravintola **Pohjan Akassa** (Pohjolankatu 2). Veljien varsinaisen klubikokouksen jälkeen liitymme heidän joukkoonsa ja meillä on mahdollisuus nauttia Pohjan Akan keittiön antimista yhdessä Veljien kanssa. Lisäksi tarjolla saattaa olla sielunravintona mietteitä elämästä K-kauppiaina K-supermarket Torpparinmäen Tikkalan veljesten kertomana.

Sokerina pohjalla:

Marja-Leena (Turunen) on kutsunut meidät Ladyt kotiinsa (**Vallirinne 8 B,** 00430 Helsinki) **14.4.2016 klo 17.30 alkaen** Ladyjen omiin illanistujaisiin pienen syötävän ja mukavan yhdessäolon merkeissä (Leijona-Veljet klubikokoustavat tuolloin muualla). Mikäli et esimerkiksi töiden puolesta ehdi paikalle heti klo 17.30 jälkeen, olet tervetullut mukaan myöhemminkin. Yleisön pyynnöstä Marja-Leena on myös lupautunut kertomaan meille sanoin ja kuvin mielenkiintoisesta Lions-matkastaan Sri Lankaan. Ilmoittauduthan siis mukaan sunnuntaihin 10.4.2016 mennessä joko Marja-Leenalle (marja-leena.turunen@postrella.fi) tai allekirjoittaneelle (annesm.torri@gmail.com tai puh. 050 3627321)

Tapaamistamme Pohjan Akassa, Charter-juhlassa, Turusilla ja niin monissa muissa mielenkiintoisissa tapahtumissa odottaa malttamattomana

Anne